武漢肺炎泰國疫情

武漢肺炎泰國疫情，係介紹2020年「武漢肺炎」喺泰國嘅爆發情形。泰國公共衛生部宣布確認咗國內首單感染個案，亦係中國大陸境外嘅頭單確診個案。截至2021年2月5號，泰國累計錄得22,058單確診個案，其中有79人死咗。

時序

1月 
第一個確診患者係來自武漢嘅61歲女人，去泰國之前去過武漢嘅傳統街市，但係冇去過最初話有疫情湧現嘅華南海鮮市場 。呢個女人喺入境新曼谷國際機場陣，被測到有高燒，而喺1月8號送院，化驗結果顯示對肺炎病毒呈陽性。泰國衛生部1月13號宣佈個案時，患者已逐漸康復，準備咁出院返去中國大陸。

1月22號出現首單泰國籍人士嘅確診個案，病患係一73歲嘅女子，喺2019年尾去過武漢，呢陣時泰國嘅確診個案增至4單。

1月31號通報頭次出現人傳人個案，新增4個來自湖北嘅旅客，1個係喺當地接載過佢哋嘅的士司機，未有去過中國大陸。呢日累計嘅個案增至19單。

2月 
武漢宣佈咗封城後，當局喺2月4號派出咗包機，接返滯留當地嘅138個僑民，喺泰國時間晚7點到埠。其中六人因高燒而要送院治理，剩低嘅人就集中送咗去一處海軍基地度隔離兩個禮拜。而喺武漢仲有三個國民未撤走到，其中兩個學生有高燒，一個人嘅簽證就過咗期。同日本土新增咗6單確診個案，包括一對啱由日本返國嘅情侶，唔清楚係外遊時定係返國先至受感染。另外兩個新個案都係接載過中國旅客嘅的士司機。

3月 
3月以嚟個案出現咗猛增。事緣曼谷6號時，有過場吸引咗成5千名觀眾嘅泰拳盛事，跟著出現咗群聚感染，截至21號曼谷度3個泰拳館共有104個確診個案，泰國衛生部認為當日嘅賽事可能經已有至少500人受感染。到3月22號宣佈新增188單確診個案，係泰國疫情爆發以來，單日最高新增。泰國衛生部發言人話，絕大多數個案多數係後生仔女，牽涉到曼谷當地一間拳擊館嘅群聚感染。而據報導，泰國嘅肺炎病例激增，同當地盛行嘅泰拳運動有好大關聯。

小計

應對 

泰國喺2月21號宣佈咗禁止口罩嘅出口。

2月24號，當局將武漢肺炎列咗做危險傳染性疾病，政府部門可要求相關人士，必須喺發現疑似個案後嘅三個鐘以內通報，仲可以強制隔離病患，甚至去關閉某啲設施。

3月3號當局再將口罩同含酒精嘅淨手噴霧，列做管制物品。

曼谷市長安溫喺3月21號宣佈，即日開始到4月12號為止，除咗超市外，曼谷嘅商場、拳擊館、美容院等冚巴拉都要閂22日，違規者可能面臨一年監禁，或罰十萬泰銖。

首相巴育喺3月24號嘅電視講話度宣佈，由26號開始到4月30號，全國會實施緊急狀態以遏制疫情嘅蔓延。巴育話呢個決議，係內閣喺每禮拜嘅例會度一致通過嘅，會畀政府有更大權限去實施啲管控，例如可以去實施宵禁、審查媒體、驅散集會，仲有派部隊去執法。措施細節未有即時發佈，而巴育仲提醒民眾唔好非法使用社交媒體，同埋唔好囤積居奇，話咗會對違法者更嚴格咁執法。另外仲會準備成立由總理做主席嘅經濟狀態管理委員會，由陸軍總司令指揮全國軍警去維持秩序。人權觀察、反對黨等就質疑政府係借題發揮，因為呢個狀態下政府仲可以強化審查傳媒，兼可以去查封傳媒或個別物業等。

攷

T
泰國史